KOMISIJOS SPRENDIMAS
2007 m. gegužės 29 d.
iš dalies keičiantis Sprendimų 84/247/EEB ir 84/419/EEB nuostatas dėl galvijų veislių kilmės knygų
(pranešta dokumentu Nr. C(2007) 2199)
(Tekstas svarbus EEE)
(2007/371/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1977 m. liepos 25 d. Tarybos direktyvą 77/504/EEB dėl grynaveislių veislinių galvijų (1), ypač į jos 6 straipsnio antrąją, trečiąją ir ketvirtąją įtraukas,
kadangi:
(1)
Veislininkystės organizacijos arba asociacijos, tvarkančios ar sudarančios grynaveislių veislinių galvijų kilmės knygas, gali būti oficialiai pripažintos tik tuo atveju, jeigu jos atitinka Komisijos sprendimo 84/247/EEB (2) reikalavimus.
(2)
Galvijai gali būti įregistruojami kilmės knygoje tik tuo atveju, jeigu jie atitinka Komisijos sprendimo 84/419/EEB (3) reikalavimus.
(3)
Sprendime 84/419/EEB nėra specialių nuostatų dėl naujoms veislėms skirtų knygų sudarymo, juo tiktai leidžiama tos pačios veislės grynaveislius gyvūnus įregistruoti konkrečiai veislei skirtos kilmės knygos pagrindiniame skirsnyje.
(4)
Galvijų registravimo kilmės knygose kriterijuose reikia atsižvelgti į konkrečią situaciją, susijusią su naujų veislių sukūrimu. Sukūrus naują veislę kitų veislių gyvūnus gali tekti įregistruoti kilmės knygos pagrindiniame skirsnyje.
(5)
Todėl naujos kilmės knygos sudarymo laikotarpiu būtina nustatyti nuostatą, leidžiančią nukrypti nuo taisyklės, pagal kurią tik tos pačios veislės grynaveislius gyvūnus galima įregistruoti konkrečiai veislei skirtos kilmės knygos pagrindiniame skirsnyje. Šį sudarymo laikotarpį reikia apibrėžti veislininkystės organizacijos arba asociacijos veisimo programoje. Siekiant išvengti painiavos su esančios veislės pavadinimu, naujajai veislei reikia parinkti skirtingą pavadinimą.
(6)
Atsižvelgiant į laipsnišką veislių gerinimą, Sprendimu 84/419/EEB leidžiama kilmės knygos papildomame skirsnyje įregistruoti tik kitų veislių galvijų pateles arba negrynaveisles galvijų pateles. Jų genus galima įrašyti į pagrindinį skirsnį tik pagal jų moteriškos giminės palikuonis.
(7)
Siekiant suteikti daugiau lankstumo patvirtintoms veislininkystės organizacijoms, taip pat reikėtų leisti pagrindiniame skirsnyje įregistruoti galvijų patinus. Siekiant išvengti nekontroliuojamų genetinių veislės pakitimų, šių gyvūnų genus reikia įrašyti į pagrindinį skirsnį tik pagal jų moteriškos giminės palikuonis.
(8)
Siekiant užtikrinti tai pačiai veislei skirtų kilmės knygų abipusį pripažinimą ir informuoti pirkėjus apie veislinius gyvūnus bei jų genetinės medžiagos produktus (spermą, kiaušialąstes ir embrionus), oficialiai pripažintų veislininkystės organizacijų ir asociacijų vidaus taisyklėse turi būti aiškiai nurodytas veislės pavadinimas, o naujos veislės atveju - apibrėžtas sukūrimo laikotarpis.
(9)
Taip pat būtina į organizacijų asociacijų pripažinimo ir galvijų registravimo kilmės knygose kriterijus įtraukti atitinkamas nuorodas į 2000 m. liepos 17 d. Europos Parlamento ir Tarybos reglamentą (EB) Nr. 1760/2000, nustatantį galvijų identifikavimo bei registravimo sistemą, reglamentuojantį jautienos bei jos produktų ženklinimą ir panaikinantį Tarybos reglamentą (EB) Nr. 820/97 (4).
(10)
Šiame sprendime nustatytos priemonės atitinka Zootecnikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 84/247/EEB priedas iš dalies keičiamas pagal šio sprendimo priedą.
2 straipsnis
Sprendimas 84/419/EEB iš dalies keičiamas taip:
1)
1 straipsnis pakeičiamas taip:
„1 straipsnis
1. Kad gyvūną būtų galima įregistruoti jo veislei skirtos kilmės knygos pagrindiniame skirsnyje:
a)
gyvūno tėvai ir tėvų tėvai turi būti įrašyti į tai pačiai veislei skirtą kilmės knygą;
b)
gyvūnas turi būti identifikuotas ir įregistruotas pagal Europos Parlamento ir Tarybos reglamento (EB) Nr. 1760/2000 (5) reikalavimus ir jam įgyvendinti priimtas taisykles;
c)
gyvūno kilmė turi būti nustatyta pagal minėtos kilmės knygos taisykles.
2. Nukrypstant nuo 1 dalies a punkto, grynaveisliai gyvūnai arba skirtingų veislių grynaveislių gyvūnų palikuonys gali būti tiesiogiai įregistruojami naujos kilmės knygos pagrindiniame skirsnyje per naujai veislei skirtos kilmės knygos sudarymo laikotarpį.
Naujos veislės sukūrimo laikotarpis apibrėžiamas veislininkystės organizacijų ar asociacijų veisimo programoje, kontroliuojant kompetentingoms institucijoms ir joms pritarus, pagal Sprendimą 84/247/EEB. Naujai veislei priskiriamas pavadinimas, kurio nebūtų galima supainioti su esančios veislės pavadinimu.
3. Kiekvieną kartą gyvūną registruojant naujos kilmės knygos pagrindiniame skirsnyje ir kai pastarasis gyvūnas arba vienas iš jo tėvų jau yra įregistruoti kitoje galiojančioje kilmės knygoje, reikia pateikti nuorodą į tos kilmės knygos pavadinimą, jeigu gyvūnas arba vienas iš gyvūno tėvų pirmą kartą buvo įregistruoti po atsivedimo, kartu su pradiniu kilmės knygos numeriu.
2)
3 straipsnio 1 ir 2 dalyse žodžiai „galvijų patelė“ pakeičiami žodžiu „gyvūnas“.
3 straipsnis
Šis sprendimas taikomas septintą dieną nuo jo paskelbimo Europos Sąjungos oficialiajame leidinyje.
4 straipsnis
Šis sprendimas skirtas valstybėms narėms.
Priimta Briuselyje, 2007 m. gegužės 29 d.